
 
   [image: Hevn]
 


Gjøran Engen

Hevn

Kriminalroman

[image: Gyldendal Norsk Forlag]


Ufisk

Fra Wikipedia, den frie encyklopedien:

Ufisk er et uttrykk brukt om fiskeslag som ikke ble regnet som god matfisk, f.eks. breiflabb (marulk), steinbit, hai og andre. Uttrykket blir fortsatt brukt, men det er blitt mindre vanlig å høre det i dag. Enkelte av de fiskeslagene som tidligere ikke ble spist, for eksempel steinbit, blir nå regnet som en delikatesse. Oppfattelsen av hva som er ufisk og hva som er god matfisk har forandret seg med tiden.


Kapittel 1

Fredag 16. september, Ålesund

 

«Så, Christoffer … Til slutt. Etter alt dette vil jeg bare … på vegne av meg selv, og på vegne av alle de ehh … mer eller mindre gode vennene du har rundt deg her i kveld, og på vegne av banken, og … for ikke å glemme … på vegne av hele den fuckings fantastiske sjømatbransjen i Norge! … så vil jeg bare avslutte med to enkle ord: Takk og skål!»

«Det ble tre», tenkte Christoffer. Men han smilte likevel, som alltid, bredt og blendende.

Han smilte til taleren, hans sjef og medspiller i en årrekke, og han smilte til hver og én av de trettitre andre gjestene som hadde ofret gullrekka og taco for sær sjømat, dyr vin og lange taler, taler som alle utelukkende handlet om tre tema: bank, fisk – og Christoffer Hansen.

Christoffer hevet glasset og merket at han, til tross for årelang trening i å mingle, begynte å bli skikkelig stiv i kjakemusklene etter å ha smilt i snart tre slitsomme timer. Men likevel: Han kjente hvordan børen lettet, hvordan ballastvannet rant ut av tankene og forsvant i det uendelige havet – uten en lyd. Han fløt allerede lettere, og smilet ble mer inderlig da han tenkte på hvor godt det skulle bli å stikke av fra alt dette.

Så han fortsatte med å skåle, vise tenner og ta runden, håndhilse, småprate. Og for en gangs skyld smilte han med hele ansiktet, med hele seg. For nå var det straks over, og alt kunne begynne.

Da, akkurat idet han lente skuldra mot en dørkarm for å ta et aller siste overblikk over det som fra i morgen av ville være ekskollegaene, kom meldinga, den han hadde ventet på i ei uke, og som toppet absolutt alt. Et diskré varsel: «svisj!»

At den skulle komme som en SMS, var uventet, overraskende, kanskje litt uvørent? Ukjent nummer, men kjent innhold. Vel – i hvert fall forventet innhold. Og kjært.

«Det er faentamegtastisk!» jublet han knapt hørbart.

Endelig. Runden overstått. En siste fellesskål. Punktum.

Christoffer kastet et blikk på sin Breitling Navitimer. Ikke direkte luksus, men akkurat passe påkostet. Ei maritim klokke som viste at tiden snart var inne.

Som planlagt forlot gjestene restauranten klokka halv elleve, med kurs for Ålesunds heiteste vannhull, Brosundet bar. Han smilte fortsatt, lovet å komme etter så snart han fikk igjen pusten.

Minuttene det tok å gå tilbake til kontoret, husket han ingenting av. Plutselig bare satt han der, for aller siste gang. De kjente, dempede nattlydene – ventilasjon i sparemodus, naborommenes belysning og elektriske apparater i slumremodus. Knitring og summing – så svakt at du egentlig ikke merket det før strømmen gikk og lyden ble borte. Og knirkingen i den dype, digre kontorstolen i skinn. Tenk det! En siste sein og stille overtidstime i det store, dunkelt belyste rommet. 25 kvadratmeter i 25 år.

Ei tung, mørkegrønn leselampe i retrostil fikk halve skrivebordet til å gløde.

Christoffer studerte den blankpolerte mahognien som var befridd for all last, bortsett fra en flaske og to glass. Og en enkel, kremgul lapp, en avskjedshilsen og takk fra en av Norges rikeste menn. Han hadde jobbet for denne mannen i årevis uten å ane det, inntil han, litt tilfeldig, fant det ut for tre måneder siden.

Flasken måtte ha kommet etter at han forlot kontoret i ettermiddag. Han løftet den, svingte stolen mot høyre så han kunne holde flasken som et spedbarn foran seg. Så pirket han litt i aluminiumen, fikk tak og rev den av sammen med korken.

Han skjenket to fingerbredder i hvert av glassene og løftet det ene, kjente på tyngden og lente seg bakover. Det knirket i lær, og nå luktet det også lær, i tillegg til torv, røyk, vanilje og sprit.

Han lot blikket vandre, fanget byens duse fargespill på den mørke kveldshimmelen. Han sukket lettet, fornøyd, så på klokka og løftet glasset til leppene.

Så glei døra opp. En mann kom rolig inn, en mann han aldri hadde sett før. Dress, åpen frakk, hvit skjorte, smilende, men han var ikke det sendebudet han hadde ventet.

«Nei, bare sitt!»

Tre ord var nok til å avsløre at sendebudet kom østfra, og nok til å gi gjesten tid og rom. Christoffer hang ikke med, forsto ikke det han så. Mannen nærmest svevde mot ham, smilende, med høyre hånd dypt nede i frakkelomma. Det så litt klossete ut, men idet han nådde fram til skrivebordet, tok han hånda ut av lomma, som for å hilse, men hånda ble til svart, matt metall. Så nærmest la han seg over det svære bordet.

Christoffer Hansen rakk akkurat å sette fra seg whiskyglasset før han mottok dagens andre «svisj».

Men denne gangen trengte meldinga seg inn en centimeter over og tre centimeter foran høyre øre, før den lagde et salig kaos i jubilantens hode.

Igjen sukket Christoffer.

Definitivt for siste gang.

 

Den fremmede slukket leselampa, åpnet et vindu på vidt gap og la pistolen i Christoffers høyre hånd. Ei kule ble sendt ut i natta med et dempet smell. Kula hadde ingen funksjon, men det hadde kruttpartiklene som nå landet der hvor kruttpartikler burde finnes – om dette skulle være et selvmord.

Så lot han pistolen falle, plukket med seg ett av whiskyglassene, lukket vinduet – og forsvant.


Kapittel 2

Lørdag morgen, 17. september, Harvassdalen

 

Fjorten menn og tre kvinner, goretexklær i midtlivskrisefarger, blinkende briller, smekre sekker, luer, kartmapper, pulsklokker og håndholdte GPS-er. Et visuelt kaos strødd utover nyklippet gress, nesten i Sverige, men midt i Norge, drøyt 600 meter over havet, men fortsatt frodiggrønt rundt bygningene.

Det som for et halvt århundre siden hadde vært slåtteland, innmark på Nord-Norges høyestliggende gårdsbruk, var tømt for farge. Skrinne, skjøre, frøbærende strå bukket og nikket i vinden, eventyraktig lyse. Over det nesten-hvite flammet en og annen bjørkekrone og hundrevis av dvergbjørk i gult, brunt og oransje. Og myr og mose i liene oppover mot fjellheimen gnistret også om kapp med alle tekstilene som omkranset den gamle oppsynsstasjonen.

Stig Toft satt på sekken. Det eneste som kom til å gnistre på ham, var nok de knalloransje terrengløpeskoene. De var ikke vanntette, men lette og hadde fantastisk gripeevne på det glatte, men snille terrenget i Børgefjell nasjonalpark.

Et par kraftigere fjellsko lå i en pakksekk ei mil lenger vest, ved inngangen til et annet fjellmassiv, fjell som stilte helt andre krav.

Bortsett fra skoene var han grønn, både i habitten og for det han snart skulle legge ut på. Et vanvittig påfunn, en vanvittig konkurranse: et drøyt 120 kilometer langt multisportløp i sikksakk langs Norges midje, fra Harvasstua ved svenskegrensa til sjøen i vest. Det innebar kryssing av to nasjonalparker med en sykkeletappe imellom, villmark helt uten oppmerkede stier, vel, strengt tatt nesten ingen stier i det hele tatt.

Start, mål og tre kontrollposter inni fjellheimen var gitt. Og alle var pålagt å drasse på GPS-sender, nødpeilesender, nødbivuak og «annet nødvendig nødutstyr». Sekken skulle uansett veie minst tre kilo. Resten var opp til utøveren.

«Utøveren.»

Stig måtte le. Han hadde ikke konkurrert i noe som helst siden han la opp kampsportkarrieren for snart tjue år siden.

Men nå satt han altså her, breddfull av kartinformasjon og egenkomponert supermat for lange økter i fjellet: først egg og bacon, så grovbrød med smør og HaPå, toppet med sjokomelk og yoghurtnøtter.

Han trakk inn lukta av vått gress, bjørkevedfyring og glassklar fjelluft og var altså, per definisjon, klar for kamp igjen. Selv om han slett ikke var, og aldri kom til å bli, noen «utøver».

Kampen handlet da heller ikke om en uvesentlig konkurranse mot oksygensnappere i fargerike klær. Han skulle bekjempe et traume, ikke komme først over fjellene. Kampen handlet om å …

«Nå? Tror ikke vi har møttes før?»

En damestemme, på skrå bakfra. Stig skvatt litt. Han hadde jo som vanlig lusket for seg selv helt siden han signerte påmeldingsskjemaet.

«Nei. Det er ikke så rart, kanskje. Jeg driver ikke med dette til vanlig», svarte Stig omsider. Han teipet hælene forebyggende, men så opp og smilte vennlig til ei tynn, solbrun og senete dame på mellom tretti og … åtti.

«Birgit Sund.» Dama rakte ut hånda, og Stig lånte den et øyeblikk.

«Stig Toft.»

«Hyggelig!»

«Får håpe det!»

Stig rev av en bit teip, klasket den på venstre hæl og dro på seg sokken.

«Så du er fersk med multisport? Har du drevet med noe annet?»

Stig følte ingen trang til å utbrodere, men ville heller ikke være uvennlig.

«Drev litt med bryting i ungdomsårene. Eller – ganske mye, egentlig. Men så kom det uorganiserte friluftslivet og tok meg.»

«Så da er du kanskje kjent i fjellene her? Det høres jo ut som du kommer herfra? Er det derfor du meldte deg på?»

Stig tenkte seg litt om før han svarte. Det var uaktuelt å begynne å forklare hvorfor han hadde meldt seg på, så han valgte en halvsannhet.

«Jo da, jeg har vaset mye rundt i fjellene her inne, og da jeg ble oppmerksom på dette vanvittige arrangementet, klarte jeg ikke å motstå utfordringen.»

«Så artig. Det er jo fint med nye fjes. Og fint med noen lokalkjente. Jeg kan kanskje haike over her, altså henge på?»

«Nja – da kan du ikke ha store ambisjonene. Jeg har nok ingen sjanse til å holde det tempoet dere pleier å ha», lo Stig.

«Si ikke det. Det er bare mosjonister her, ingen som satser liv og helse for å vinne. Men vi liker da å slite litt. Og så liker vi turene og det å besøke nye områder.»

«Og så trener dere 75 prosent av det en toppidrettsutøver gjør, i tillegg til krevende jobber og familie og dugnader i barnehage og klesvask og sånt. Jeg skjønner ikke at det går an.»

«Nei, det kan du si. Det blir en besettelse for mange. Helt meningsløst, egentlig. Men jeg liker mye som er meningsløst», lo Birgit.

Hun dro opp ei lita, blank flaske fra ei lomme i hoftebeltet og helte i seg et par slurker skummelt utseende, isblått innhold. Så lot hun blikket gli over de gamle bygningene på tunet og spurte om noe hun tydeligvis følte at hun burde ha visst: «Hva betyr egentlig ’lappoppsyn’? Jeg leste så vidt at fjellanlegget her har blitt kalt for det helt siden de første byggene ble satt opp.»

Stig dro på seg skoen før han svarte.

«Jeg vet faktisk ikke hva de drev med, sånn i detalj, men det handler jo om storsamfunnets ønske om å kontrollere den sørsamiske befolkningen. Riksgrensa går jo rett innafor her, og verken samene eller reinsdyra deres pleide å bry seg så mye om den.»

«Men det ser da ut til å ha vært enn del dyrket mark her også?»

«Ja, de som bodde på fjellstua her, hadde mange oppgaver: post, toll, overnatting og gårdsdrift. Den var i drift helt til utpå syttitallet en gang. De var faktisk forpliktet til å dyrke opp, altså nydyrke, et halvt mål land hvert år, ifølge en eldgammel kontrakt.»

Stemmesurret rundt dem hadde økt på. Det nærmet seg nok start.

«Tenk det! Bo her!»

Stig svarte ikke, for denne dama hørtes ikke ut som ei som ville forstå at det gikk an, også den dag i dag, å ha mindre imot en tanke om å bosette seg her oppe enn i et rekkehus i standardland.

«Fem minutter til oppstilling!» kom det fra sletta ved den gamle tømmerstua. Stig så på klokka: sju minutter på ni.

Han puttet pakka med gnagsårplaster og idrettsteip tilbake i løpesekken, snørte skoene og reiste seg prøvende. Høstsola fant endelig en åpning i det som til nå hadde vært et grått lokk over Harvassdalen. Yr så altså ut til å få rett, selv om de karakteriserte sitt eget varsel som usikkert her oppe denne helga. Det skulle lette og mest sannsynlig bli greit vær utover dagen. Litt vind, kaldt, men trolig ingen nedbør. Altså greit.

«God tur da!» sa Birgit med et bredt smil.

«God tur. Og velg Simskardet, ikke Bisseggskardet», svarte Stig ikke fullt så smilende, for akkurat her og nå følte han ikke at dette påfunnet var noen god idé.


Kapittel 3

Lørdag morgen, 17. september, Ålesund

 

Stanken burde ha vært ei slegge i trynet, men luktene var fraværende. Grågrønne avfallsposer med råtnende matrester langs gusjegule vegger i gangen. Kravlende hvitmark i seig, snusbrun saus og inntørket gugge utover gulvet. Skitt og lort og knuste lyspærer. Lysrør som blinket. Nok et dempet skrik innafor inngangsdøra.

Så et tidshopp. Flere skrik og mer kjeftbruk, som hunder, høyere. Nærmere. De var innafor nå. Hun og Svein. Svein og henne. Som alltid. Plutselig: Våpenet i hendene. Begge hendene. Rakt ut, litt over og godt foran to stramme lepper. To rette streker. Inn gjennom den uendelige gangen med skeivt gulv, mot stua. Mot det hjerteskjærende. Det hjertestansende. Men hjertet raste likevel, mens tiden kjempet seg fram gjennom blank sirup. Eller, nei, det var hun, hun og makkeren, hun og Svein, som kjempet seg fram, for å nå igjen tiden. Forhindre at det skulle skje en gang til?

Ja, lufta var sirup. Gulvet skøyteis. Barnets livredde, hysteriske skrik fikk det rasende hjertet til å bråstoppe.

Og med stillheten kom sorgen.

Matt, sliten sorg.

For hun visste allerede hva som skulle skje. Hva som allerede hadde skjedd. Hun hadde opplevd det altfor mange ganger. Etterpå.

 

Politietterforsker Rakel Aasberg måtte som vanlig kjenne etter. Hadde hjertet virkelig stanset? Kunne det tenkes at hun denne gangen, endelig, hadde våknet død? Herregud, nei. Til det var hun for svett. For varm. For rasende. For redd. Og for jaget.

Igjen.

Hun kastet av seg den altfor varme dyna og løftet opp mobilen fra nattbordet: fem på elleve.

Drøyt fire? Nei, nesten fem timer.

Ikke så ille, egentlig.

Men ungen var fortsatt død. Akkurat like død som pappaen.

«Hvorfor kunne du ikke holdt deg i Oslo», stønnet Rakel bakover og inn. Hun snakket til minnene. Til drømmen, som allerede falmet. Eller lusket. Som en jerv. En hyene. Med ræva og det der jævla halvsmilet vendt mot henne mens selve dyret allerede var på vei inn i det som skulle bli neste natt.

Hun stønnet ikke for å få svar. Mer for å komme på offensiven. Få kontroll. Starte dagen.

«Startgass? Å nei, du!»

Hun hadde vært hard mot seg selv, stått imot lysten til å drikke seg sanseløs i et helt år. Helt siden hun flyttet, eller rettere sagt ble flyttet, hjem til Ålesund.

«Hemmeligheten, den selvdisiplinmanglende misbrukerens hemmelige gral, er …»

Rakel hadde satt seg opp, fått føttene ned på gulvet. Ansiktet var ikke hennes ennå, som om det var av gummi. Hun grøsset, men trommet likevel intenst med hendene mot sengekanten.

«Avledning!»

Dermed var hun oppe, på vei mot dusjen. En ny dag i gamle trakter.

Naken, kun ikledd en hvit Samsung, lurte hun på hva hun skulle bruke lørdagen til.

Så begynte høyrehånda å skjelve lett. Hun svarte.

Og dermed visste hun hva hun skulle bruke lørdagen til.


Kapittel 4

Lørdag formiddag, 17. september, Børgefjell

 

Faen ta Yr. Eller ikke? Han hadde kjent de første dråpene allerede på Susenfjellenden, det første høydedraget på vei opp og inn i fjellet. Nede i myrpartiene langs Tiplingelva og Vestre Tiplingen surklet det godt i skoene, så han valgte stort sett å følge den drenerte kanten av de buktende myrdragene. Selv om veien dermed ble lengre, regnet han med at han tjente både tid – og ikke minst krefter – på å gjøre dette.

For et par strakser siden hadde han fått øye på to mintgrønne prikker en kilometer foran ham. Norrøna-paret holdt altfor langt sør, inn mot høydedragene, og hadde det nok mye tyngre. Nå så han dem igjen, og han var kommet nærmere. Kunne han faktisk ta igjen et par stykker? Stig trodde at han lå nest sist, etter at han hadde tatt igjen startnummer 8 for en halvtime siden. 8-eren hadde skjegg og knallgul jakke og haltet. «Bare et lite overtråkk. Mulig jeg snur, men jeg prøver et stykke til for å se om det går seg til», hadde han forklart.

Og nå tok han altså igjen to til.

Men spilte det overhodet noen rolle? Han hadde da vitterlig en dypfølt ironisk distanse til hele konkurranseopplegget, hadde han ikke?

Regndråpene ble stadig større og kaldere.

«Snart sludd og sikkert snø før jeg passerer Kvigtind», tenkte Stig med seg selv. Og vinden økte på, mens sikten minket. Tre–fire timer i høgfjellet i sludd og kald kuling. Kunne det bli bedre?

 

Stig hadde vært mange ganger i Børgefjell. Spesielt i studietiden, og spesielt på vinteren. De slake fjellviddene her inne var kystfjellenes rake motsetning, og han syntes fortsatt det var litt vanskelig å begripe hvor raskt det gikk an å bevege seg i dette terrenget.

Midtpartiet i Børgefjell var ei diger vidde med runde former og slake bakker, og selv om tindene i vest ruvet høye og kvasse, var dalene mellom dem vide og lettløpte.

Stig fisket fram mobilen. Han syntes at et nedlastet kart fra norgeskart.no var mye lettere å lese enn kartene på en tradisjonell håndholdt GPS, og han kunne kjapt konstatere at vannet han nærmet seg, ganske riktig var Austre Måsskardvatnet. Han løp motsatt vei av det han hadde anbefalt dama med den ubestemmelige alderen. Ikke for å lure henne, men fordi han visste akkurat hvor han kunne ta seg fram mellom hundretalls pytter, tjern og bekkefar, noe dama ikke gjorde.

Han nærmet seg det høyeste punktet på turen, og det kjente han godt. Først som en svak murring lengst bak i bevisstheten. Så – med ett – ble kroppen blytung.

Han visste at det ville gå seg til. Bokstavelig talt.

Han passerte nesten hele Austre Måsskardvatn i rask gange. Lyng, mose, stein og fjell med pels av lav. Og inntørkede lemenlik. Overalt.

Så – et plask, rett ved land, så kraftig at Stig skvatt. Han måtte le. At det gikk an? Akkurat her hadde han fått sitt livs største ferskvannsørret, det måtte ha vært et par år før han, Signe og ungene flyttet hjem til Brønnøysund. Fire kilo knallrøde fjellørretmuskler hadde vært i meste laget for en liten teleskopstang til 199 kroner, innkjøpt på en Shell-stasjon på begynnelsen av 2000-tallet. Stanga knakk, men sena holdt, og ørreten hadde blitt med hjem til Oslo og gjort sitt siste sprell på et middagsbord dekket til seks.

«Det var på den tiden vi pleide å ha venner på middagsbesøk», mumlet Stig for seg selv. Han merket at han sto helt stille og speidet etter flere vak, helt bortdrømt.

Han ristet på hodet og kjente at kreftene kom tilbake. Han ble klar over at han smilte, og at det kom innenfra, fra dypet. Som om han akkurat hadde våknet fra en deilig drøm.

Han tørket iskaldt regnvann fra ansiktet og gledet seg til den siste mila i slak nedoverbakke.


Kapittel 5

Lørdag formiddag, 17. september, Ålesund

 

Banken var ikke beleiret akkurat.

Bortsett fra en ambulanse ved hovedinngangen var det ingenting som tydet på drama. Både døra og en rekke avrundede vinduer i mørkt glass var innrammet av store, hvitkalkede bueganger. Døra var låst, men en politibetjent som Rakel ikke hadde sett før, var allerede på plass. Han åpnet døra før hun rakk å banke på.

Rakel hadde vært med på tre drapsetterforskninger i Oslo. Og hun hadde vært involvert i rutinemessig etterforskning av sju selvdrap. Hun antok at sju nå var blitt til åtte, og ikke tre til fire, selv om omstendighetene og omgivelsene var mer uvanlige enn hun hadde vært borti i tilsvarende saker. Her var det verken snakk om fortvilet, deprimert ungdom eller gamle menn i sosial og økonomisk ruin.

«Hei», kom det fra politibetjenten. Den unge, skjeggløse mannen med rødt, stritt hår og grønne øyne virket litt oppskaket og ivrig.

«Hei. Hvem er du? Jeg kan ikke huske at vi har …»

«Nei, jeg er aspirant. Begynte for fjorten dager siden, men har stort sett skygget andre betjenter for å …»

«Og allerede plassert på helgevakt? Ok. Jeg heter Rakel Aasberg, politioverbetjent og etterforskningsleder. Hvor er den avdøde, og hvem er til stede i bygget?»

«Han ligger, eller sitter, på en måte, ved skrivebordet på kontoret sitt. Ble funnet av en renholder i dag morges. Hun, altså renholderen, sier at hun ikke har rørt noe. Bortsett fra dørvrideren, da, selvfølgelig. Det er noe vannsøl innafor døra, så jeg tror hun fikk litt sjokk. Og så kom det lege og ambulanse for ti minutter siden. Legen har vel formelt fastslått at han er død – men jeg ba ham om ikke å røre noe før du kom. Politimesteren sa det, at det var du som skulle komme. Jeg ringte rett til ham. Kanskje litt dumt, men jeg kjenner ham litt fra før. Pappa og politimesterens bror …»

«Ok. Fint. Flott!» Rakel kjente at hodepinen kom sigende. Godt hjulpet av dette verbale maskingeværet.

«Og så er det Kristian. Kristian Ulai Klausen. KK blant venner. KUK blant uvenner.»

«Hva er det med ham?» Rakel hørte seg selv le.

«Det er meg. Jeg heter Kristian Ulai Klausen. KK. Du spurte hvem jeg var.»

Rakel smilte til gutten, løp opp trappa til andre etasje og fant to ambulansearbeidere i ei sofagruppe utenfor det som måtte ha vært bankdirektørens kontor. De ble sittende, men hilste. Rakel hadde sett en av dem før og hilste tilbake med et enkelt «hei». Hun trakk hansker, hårnett og skobeskyttere opp av jakkelomma og snudde seg mot den åpne døra. Innafor sto en skallet, liten mann i sekstiårene. Han skrev uforstyrrelig på et skjema.

«Hei.»

Rakel hevet stemmen.

«Jeg heter Rakel Aasberg. Jeg er politioverbetjent ved Møre og Romsdal politikammer. Etter det jeg har fått vite, er mannen identifisert som Christoffer Hansen, direktør for fiskeri- og havbruksseksjonen i DnB, en seksjon som er lokalisert her ved avdelingskontoret i Ålesund. Stemmer det?»

Legen skrev ferdig det som virket som ei svært lang setning, før han skjøv et par briller uten innfatning opp på neserota og hevet blikket.

«Jeg har nå konstatert at den mannen som sitter ved skrivebordet sitt her inne, rent faktisk og uten tvil er svært død, og at han trolig har vært svært død i mange timer, og identiteten tror jeg heller ikke det hersker noen tvil om.»

«Så det er Hansen?»

«Avdøde sitter på, eller rettere sagt ligger i, Hansens kontorstol, ved Hansens skrivebord, og ansiktet likner svært på den Christoffer Hansen som pleier å sitte her, så ja – jeg vil bli svært forundret dersom vi finner ut at dette ikke er Hansen.»

«Hvordan vet du at det er mange timer siden han døde? Og kan du være litt mer presis om dødstidspunktet?»

«Jeg tok meg den frihet å kjenne litt på liket, altså uten å endre positur på det eller forstyrre åstedet på annet vis, og graden av dødsstivhet indikerer at det har gått minst fem timer, trolig en del mer, siden døden inntraff. Mye lenger enn det kan det vel uansett ikke være snakk om? Men jeg kan ikke være mer presis før jeg får målt temperatur, målt kaliumnivået i øyevæsken, altså får obdusert liket. Men først må du, som vel er etterforskningsleder, gi grønt lys for dette.»

«Er du rettsmedisiner? Gjør du undersøkelser for politiet, eller har du bare sett litt for mye krim på TV?» spurte Rakel, mens hun kledde på seg plast og lateks. Hun klarte ikke helt å la være å smile. Innerst inne hadde hun en slags forkjærlighet for eksentriske viktigperer.

Før den brått stumme legen fikk summet seg til et svar, gikk hun med målbevisste skritt, fortsatt smilende, inn den åpne døra til Christoffer Hansens kontor.

Smilet forsvant gradvis etter hvert som hun nærmet seg liket.

Mannen halvt satt og halvt lå bakover i stolen. Øynene var oppsperret, og et lite inngangshull ved høyre øre og et noe større utgangshull bak venstre etterlot ingen tvil om medisinsk tilstand. Men til tross for ganske store mengder mørkt, størknet blod, og til tross for de oppsperrede, isblå øynene i et nå gustengrått ansikt, så virket hele scenen ganske fredelig.

Mannens venstre arm lå på armlenet. Den høyre hang ned langs kroppen, liksom hvilte på stolsetet. På gulvet, rett nedenfor høyre armlene, lå en pistol. En svart, matt pistol av en type Rakel aldri hadde sett før.

Hun sto en stund og betraktet bildet foran seg, lot detaljene synke på plass, før hun gikk rundt skrivebordet og bøyde seg ned mot liket. Med det blotte øye kunne hun se at liket hadde kruttslam i huden rundt inngangshullet, noe som jo betød at pistolen var avfyrt på kloss hold. Hun satte seg på huk og studerte pistolen uten å røre noe. Hun kjente til de fleste våpnene som var vanlige i Vest-Europa, men denne klarte hun ikke å artsbestemme. Derimot fant hun et grovt, grått slipemerke langs øvre kant av rammen, der serienummeret trolig skulle vært.

Hun reiste seg igjen. Det var kanskje ikke engang nødvendig å tilkalle en rettsmedisiner. Saken virket soleklar, og legen som var her, kunne jo i det minste skrive en dødsattest.

Rakel tok fram mobilen og fotograferte scenen fra flere vinkler. For det var vel en scene? Mann i dress, en nesten full flaske dyr whisky – nyåpnet, folietoppen lå på bordet ved flasken, med korken inni, faen den så god ut – og et nesten tomt glass på et speilblankt bord. En stivnet dusj av mørkt blod, samt noe rosaaktig skum på den lyse veggen bak det nesten vakre liket. Som et stilisert, kanskje malt, bilde? Og pistolen på gulvet. Akkurat der den burde ligge, akkurat i riktig retning, som en skriftlig forklaring på at den avdøde hadde brukt høyrehånda til å skyte seg i høyre tinning før pistolen falt dit den burde falle.

Et opplagt selvdrap. Helt perfekt. For perfekt?

«Jeg ville i hvert fall ha drukket mye mer av den whiskyen før jeg trakk av», tenkte Rakel, mest som en slags spøk, men også fordi … det lugget bitte litt.

Hun ville ha inn en tekniker for å finkjemme rommet. Og kanskje en ordentlig rettsmedisiner likevel, for å fastslå dødstidspunktet. Hun ville se kula. Sjekke fingeravtrykk. Utelukke at det fantes fibre som ikke burde være der. Og hun ville få fastslått at vinkler og avstand og kruttslam og, ja, at alt, absolutt alt, stemte.

Og så måtte hun begynne på den egentlige jobben. Hun måtte begynne å kartlegge om Christoffer Hansen hadde hatt noen grunn til å ta sitt eget liv. Eller om noen andre hadde hatt et motiv for å gjøre det for ham.

Hun henvendte seg til Kristian, som sto og trippet i døråpningen.

«Sperr av dette rommet. Det skal undersøkes grundig.» Rakel trakk pusten og hevet bevisst stemmen litt da hun fortsatte: «Og så vil jeg at en rettsmedisiner ser på liket før vi bestemmer oss for hvor det skal fraktes. Teknikere skal undersøke rommet. Fingeravtrykk, biologiske spor, det vanlige. Kort sagt: Din rolle blir nå å sikre at ingen flere vaskehjelper eller ambulansesjåfører tramper inn her før jeg gir klarsignal til det. Greit?»

«Selvfølgelig», sa Kristian opprømt.

«Men er det ikke et helt vanlig selvmord da?»

«Jeg nekter å anerkjenne selvmord som noe helt vanlig. Og før vi konkluderer, må vi utelukke alle andre muligheter», sa Rakel.

Da hun igjen kom ut i korridoren, som kanskje heller måtte karakteriseres som en hall, åpnet det seg ei dør i det fjerne, helt på motsatt side, inn mot den mørke, vindusløse delen av bygget. Inn av døra kom det en mann i gullende rene, fargerike treningsklær.

Mannen så seg forvirret omkring før han satte kursen mot dem med spenstige skritt.

Rakel kunne føle hvordan pulsen akselererte, men så gjenkjente hun den stålgrå piggsveisen og det usmakelig sydenbrune fjeset.

Filialsjefen, hele Ålesunds banksjef Mikael Neumann.

Neumann gikk raskt og virket oppriktig forskrekket. Ordene rant ut av ham lenge før han nådde fram.

«Jeg skulle ut og løpe og fikk en helt hysterisk telefon fra Ruth. Ruth Nilsen, som vasker her, om at hun hadde funnet Christoffer død, på kontoret? Stemmer dette, eller er det vanviddprat?»

Rakel ventet til banksjefen nådde fram til dem, og ba ham om å sette seg i en ledig stol. Hun presenterte seg og bekreftet at Christoffer Hansen var død.

«Jeg kan vel si såpass at mye peker i retning av et selvdrap, men vi har så vidt begynt å se på dette. Vi må kartlegge og utelukke og sannsynliggjøre. Du vet: prosedyre.»

«Ja, selvfølgelig, men hvorfor? Han skulle jo slutte i jobben, og det hadde han sett fram til de siste månedene. Vi feiret ham i går, og han var i storform.»

«Så du kan ikke, nå i ettertid, se at han har vist tegn til depressiv atferd?»

«Nei, ikke i det hele tatt. Tvert imot: Han var mer sprudlende enn noen gang nå før han skulle gå av.»

«Og det har ikke skjedd noe – noe negativt, overveldende – noe som kan forklare det som har hendt her?»

«Nei, ikke det jeg vet. Jeg har jo jobbet tett sammen med Christoffer siden jeg begynte her, for tolv år siden, og selv om vi ikke omgikkes så mye på fritiden, mener jeg å kunne si at jeg kjenner ham ganske godt. Og, nei – nei – nei, dette er faktisk helt utrolig.»

«Greit», sa Rakel. «Du får ikke gå inn på kontoret. Jeg vil faktisk ikke ha deg her i det hele tatt ennå. Hvordan kom du deg inn forresten?»

Banksjefen så spørrende på henne i et par sekunder, før han tydeligvis skjønte spørsmålet. «Å, jeg kom den veien jeg alltid kommer, fra parkeringshuset.»

«Parkeringshuset? Det er da ikke noe parkeringshus her?»

«Nei. Beklager. Vi kaller det bare for det. Men vi har en liten parkeringskjeller under her, plass til seks biler, et frynsegode for oss i ledelsen rett og slett», fortalte banksjefen uten å blunke.

«Hvordan kommer du deg inn dit?» spurte Rakel.

«En liten garasjeport vi styrer med en fjernkontroll, en slik port som folk flest har hjemme – men litt mer solid.»

«Og seks stykker har en slik fjernkontroll?»

«Ja. Det går jeg ut fra. Jeg har, som du kanskje skjønner, ikke styring med slike detaljer. Men vi er i hvert fall seks stykker som har fått tildelt parkeringsplass der nede», forklarte Neumann.

«Greit!» sa Rakel nok en gang. «Nå forlater du bygningen. Ha telefonen påslått, jeg kommer til å kalle deg inn til et formelt avhør relativt raskt. Da vil jeg ha navnene på alle seks.»

«Avhør? Hva mener du?»

«Som du sikkert skjønner, må vi følge en viss prosedyre i slike saker. Ett av punktene er å kartlegge den avdødes bevegelser, handlinger – og så langt det lar seg gjøre – mentale situasjon i tiden før hendelsen. Rein rutine altså», forklarte Rakel. Banksjefen nikket og forsto, og forlot bygningen.

 

Rakel følte også behov for å forlate åstedet, men hun måtte først få i gang apparatet. Helg eller ikke helg: Dette kunne ikke vente. Hun vurderte å ringe jourhavende, men bestemte seg for å bringe det helt til topps med en gang.

Politimester Torbjørn Riise virket først forbauset over Rakels anmodning.

«Hmm … forklar meg hvorfor i alle dager jeg skal bruke en mengde ressurser som jeg ikke har, til å fastslå at en mann som har skutt seg selv, har begått selvdrap?» spurte politimesteren. Men sarkasmen virket innøvd, og han fortsatte raskt, før Rakel rakk å argumentere for saken:

«Jo da, jeg forstår. Og dødstidspunktet er alltid viktig å få avklart … og vi har faktisk en dugelig rettsmedisiner på sykehuset her. Hun arbeider for oss når vi trenger slik kompetanse. Det er vel ikke snakk om en full obduksjon? Og du: Har du snakket med festdeltakerne?»

«Hæ?»

Rakel følte, akkurat i det samme det glapp ut av henne, at hun ikke burde ha ytret akkurat dette tobokstavsordet. For hun hadde jo egentlig hørt det og fått det med seg, men hun hadde tenkt på noe annet da. Og først nå forsto hun at «feiret ham i går» ikke betød marsipankake og snitter til lunsj.

«Hæ hvafornåget?» Politimesteren slipte til sin allerede sylkvasse, arkaiske, finbergenske diksjon. «Du har vel fått med deg at han var på fest i går kveld? Sin egen avskjedsfest i banken, der han hadde jobbet de siste 25 år av sitt liv? Det sto jo for fanden å lese i avisen!»

Rakel hadde ikke lest avisen. Sunnmørsposten hadde liksom ennå ikke glidd inn som noe hun måtte forholde seg til. Men hun skjønte at dette var en holdning som hun ikke trengte å dele med sin øverste sjef. Hun prøvde derimot å glatte over ved å påpeke at hun nettopp hadde kommet.

«Men jeg har det på blokka. Banksjef Neumann nevnte det. Skal i gang med å snakke med noen av festdeltakerne så snart jeg kan forlate åstedet.»

«Fint. Meld meg dersom dette mot formodning skulle vise seg å være noe annet enn det vi tror det er. Men la nå ikke fantasien løpe løpsk», avsluttet politimesteren faderlig bryskt før det brått ble stille.

Rakel begynte å bli rimelig forbannet. Hun skulle ikke bruke ressurser på dette, hun skulle ikke la fantasien løpe løpsk, men hun skulle snakke med festdeltakerne og melde fra om noe ikke stemte. Dersom politimesteren hadde vært enig i at de burde etterforske dette som et mistenkelig dødsfall, burde de da for faen sette inn mer enn én person – og en betjent med et helgekurs i kriminalteknikk – for å avdekke hva som hadde skjedd?

Hun pustet ut, tenkte seg om. Selvfølgelig kunne det være et tragisk selvmord, en mann som hadde nådd toppen og ikke klarte å forholde seg til utsikten – til nedoverbakken som han visste ville komme, eller noe sånt. Men magen hennes murret.

Hun gikk en siste tur inn til den døde. Kontoret var utrolig ryddig, men det hang fortsatt bilder på veggene, stort sett bilder av smilende, middelaldrende menn i dress.

«Oi. Såpass!»

Hun stanset opp ved et bilde av tre dresskledde menn og en laks. Christoffer Hansen sammen med Sigmund Paulsen, toppsjefen i DnB. Og i midten – en av Norges aller rikeste menn, Fredrik Johnsen.

Ut fra bildet å dømme kunne en tenke at laksen var giftig eller råtten, for alle tre holdt den på strak arm, med et fast grep rundt sporden, og alle tre var iført latekshansker.

Og alle smilte til kamera, unntatt laksen.

